Die Toyger is ’n katras wat die gevolg is van ’n teelprogram met gestreepte kortharige huiskatte om ’n kat te ontwikkel wat soos ’n speelgoedtier (Engels: toy tiger) lyk. Die ras is in die 1980's ontwikkel deur Judy Sudgen. Sy het besonderse merke aan twee van haar katte gesien. Dit het aan die katte se kop voorgekom, ’n area waar gewoonlik geen definitiewe patrone is nie. Sy het daarna ’n kat van Indië af ingevoer wat ook besonderse merke aan sy kop gehad het en toe met die katte begin teel. Sy het later die Bengaalse kat in die teelprogram gebruik om die ras ’n groter lyf te gee. Aangesien die Bengaalse kat ’n hibride is, word die Toyger ook as ’n hibride geklassifiseer. The International Cat Association (TICA) het die kat in 2007 kampioenskapstatus gegee. Volgens die TICA-standaard is die kat van middelmatige grootte met ’n sterk, gespierde lyf en groot beenstruktuur. Die oë is rond en ver uitmekaar; diep en ryk kleure word verkies. Die ore is klein en rond.